Ψήφισμα

του Ευρωπαϊκού Κοινοβουλίου που εμπεριέχει τις παρατηρήσεις που συνοδεύουν την πρόταση απόφασης σχετικά με την απαλλαγή του διευθυντή του Κέντρου Μετάφρασης των Οργάνων της Ευρωπαϊκής Ένωσης σχετικά με την εκτέλεση του προϋπολογισμού του για το οικονομικό έτος 2001

ΤΟ ΕΥΡΩΠΑΪΚΟ ΚΟΙΝΟΒΟΥΛΙΟ,

- έχοντας υπόψη την έκθεση του Ελεγκτικού Συνεδρίου σχετικά με τις οικονομικές καταστάσεις του Κέντρου Μετάφρασης των Οργάνων της Ευρωπαϊκής Ένωσης για το οικονομικό έτος 2001, συνοδευόμενη από τις απαντήσεις του Κέντρου (C5-0100/2003)(1),

- έχοντας υπόψη τη σύσταση του Συμβουλίου της 7ης Μαρτίου 2003 (C5-0101/2003),

- έχοντας υπόψη τη συνθήκη ΕΚ, και ιδίως το άρθρο 276 αυτής,

- έχοντας υπόψη τον κανονισμό (ΕΚ, Ευρατόμ) αριθ. 1605/2002 του Συμβουλίου, της 25ης Ιουνίου 2002, ο οποίος θεσπίζει τον δημοσιονομικό κανονισμό που εφαρμόζεται στον γενικό προϋπολογισμό των Ευρωπαϊκών Κοινοτήτων(2), και ιδίως το άρθρο 185 αυτού,

- έχοντας υπόψη τον κανονισμό (ΕΚ, Ευρατόμ) αριθ. 2343/2002 της Επιτροπής, της 23ης Δεκεμβρίου 2002, για τη θέσπιση δημοσιονομικού κανονισμού πλαισίου για τους κοινοτικούς οργανισμούς του άρθρου 185 του κανονισμού (ΕΚ, Ευρατόμ) αριθ. 1605/2002 του Συμβουλίου, ο οποίος θεσπίζει τον δημοσιονομικό κανονισμό που εφαρμόζεται στον γενικό προϋπολογισμό των Ευρωπαϊκών Κοινοτήτων(3), και ιδίως το άρθρο 94,

- έχοντας υπόψη το άρθρο 93α και το παράρτημα V του κανονισμού του,

- έχοντας υπόψη την απόφασή του, της 8ης Απριλίου 2003, σχετικά με την αναβολή της απόφασης όσον αφορά την απαλλαγή και το ψήφισμά του, το οποίο περιέχει τις παρατηρήσεις που συνοδεύουν την απόφαση αυτή(4),

- έχοντας υπόψη την έκθεση της επιτροπής ελέγχου του προϋπολογισμού (A5-0360/2003),

Α. λαμβάνοντας υπόψη ότι, στο προαναφερθέν ψήφισμά του, το Κοινοβούλιο:

- χαιρέτιζε το γεγονός ότι, στο εξής, αυτό είναι η αρμόδια αρχή για τη χορήγηση απαλλαγής στους κοινοτικούς οργανισμούς που αναφέρονται στο άρθρο 185 παράγραφος 1 του νέου δημοσιονομικού κανονισμού και

- υπογράμμιζε ότι, για την εκπλήρωση των νέων αυτών καθηκόντων του, ανέμενε ότι οι εν λόγω οργανισμοί θα του διαβιβάσουν όλες τις σχετικές και αναγκαίες πληροφορίες, σε απάντηση των ερωτημάτων που επρόκειτο να τους διαβιβάσει,

Β. λαμβάνοντας υπόψη ότι η αρμόδια επιτροπή του έχει λάβει απαντήσεις στα ερωτήματα αυτά,

Γ. λαμβάνοντας υπόψη ότι οι απαντήσεις του Κέντρου στα προαναφερθέντα ερωτήματα εφοδίασαν το Κοινοβούλιο, σε πολλές περιπτώσεις, με ενημερωμένες πληροφορίες· οι πληροφορίες αυτές είναι συμπληρωματικές των παρατηρήσεων που περιέχονται στην έκθεση του Ελεγκτικού Συνεδρίου σχετικά με τις οικονομικές καταστάσεις του Κέντρου Μετάφρασης των Οργάνων της Ευρωπαϊκής Ένωσης για το οικονομικό έτος 2001 και των απαντήσεων του Κέντρου στις παρατηρήσεις αυτές,

Δ. λαμβάνοντας υπόψη ότι πληρώθηκαν έτσι οι προϋποθέσεις ώστε το Κοινοβούλιο να λάβει απόφαση για την απαλλαγή αφού έχει ενημερωθεί επαρκώς,

1. λαμβάνει υπό σημείωση τους κάτωθι λογαριασμούς του Κέντρου Μετάφρασης των Οργάνων της Ευρωπαϊκής Ένωσης, για τα οικονομικά έτη 2001 και 2000:

Λογαριασμός διαχείρισης των οικονομικών ετών 2001 και 2000

>ΘΕΣΗ ΠΙΝΑΚΑ>

Σημείωση:

Τα σύνολα είναι δυνατό να εμφανίζουν αποκλίσεις οφειλόμενες στη στρογγυλοποίηση των ποσών.

Πηγή:

Δεδομένα του Κέντρου - Οι πίνακες αυτοί παρουσιάζουν συνοπτικά τα στοιχεία που παρασχέθηκαν από το Κέντρο στις οικονομικές καταστάσεις του.

Οικονομικές καταστάσεις/το ζήτημα των εγκαταστάσεων του Κέντρου

2. αναγνωρίζει τις προσπάθειες του Κέντρου, σε συνέχεια των παρατηρήσεων του Ελεγκτικού Συνεδρίου, για την αναζήτηση κατάλληλης λύσης όσον αφορά το ζήτημα των κτηριακών εγκαταστάσεων όπου στεγάζεται, που του διατέθηκαν από τις αρχές του Λουξεμβούργου εν αναμονή μιας μόνιμης λύσης·

3. υπενθυμίζει ότι το Ελεγκτικό Συνέδριο έχει διατυπώσει επανειλημμένες παρατηρήσεις σχετικά με το ζήτημα των κτιριακών εγκαταστάσεων· σημειώνει ότι η πολιτική των θεσμικών οργάνων, όσον αφορά γενικά τα κτήρια, είναι να προτιμάται η λύση της αγοράς από εκείνην της ενοικίασης, στη βάση μιας ανάλυσης κόστους/ωφέλειας·

4. καλεί το Κέντρο να εντείνει, από κοινού με τις αρχές του Λουξεμβούργου, τις προσπάθειες για την εξεύρεση μιας μόνιμης λύσης όσον αφορά τις κατάλληλες εγκαταστάσεις για τη στέγαση του Κέντρου·

5. υπενθυμίζει ότι, όσον αφορά τα σχέδια κτηριακών εγκαταστάσεων που είναι πιθανό να έχουν σημαντικές δημοσιονομικές επιπτώσεις για τον προϋπολογισμό του Κέντρου, ισχύουν τα όσα ορίζονται στο άρθρο 179 του νέου δημοσιονομικού κανονισμού. Καλεί, συνεπώς, το Κέντρο, στην περίπτωση ενός τέτοιου σχεδίου, να υποβάλει στην αρμόδια για τον προϋπολογισμό αρχή, πριν από την δεύτερη ανάγνωση του Κοινοβουλίου για τον προϋπολογισμό του 2004, μια ανάλυση των εναλλακτικών δυνατοτήτων σε σχέση με τη λύση αυτή στο πρόβλημα της στέγης του·

Αξιολόγηση των προσφορών

6. πιστεύει ότι, όσον αφορά την αξιολόγηση προσφορών για την αγορά αγαθών και υπηρεσιών εκτός της εξωτερικής μετάφρασης, υπάρχουν περιθώρια περαιτέρω βελτίωσης στον προσδιορισμό και την εφαρμογή από το Κέντρο κριτηρίων ποιοτικής αξιολόγησης με σκοπό τη βελτίωση της συγκρισιμότητας των προσφορών και τη διασφάλιση μιας καλύτερης διαχείρισης·

Συνεργασία με τα θεσμικά όργανα και λοιπούς κοινοτικούς οργανισμούς

7. σημειώνει την ενεργό συμμετοχή του Κέντρου στη διοργανική επιτροπή μετάφρασης και διερμηνείας, της οποίας έργο είναι ο προσδιορισμός και η εφαρμογή, από όλα τα θεσμικά όργανα, κανόνων και κριτηρίων αξιολόγησης όσον αφορά την ποιότητα του μεταφραστικού έργου·

8. ενθαρρύνει το Κέντρο να συνεχίσει στην ίδια κατεύθυνση, για τη διασφάλιση μιας καλύτερης συνεργασίας μεταξύ των θεσμικών οργάνων, ιδιαίτερα με στόχο την καλύτερη δυνατή αντιμετώπιση των αναγκών που σχετίζονται με την προσεχή διεύρυνση, στο πεδίο αυτό·

Θέματα που αφορούν γενικά τους αποκεντρωμένους οργανισμούς

Επιχειρησιακά καθήκοντα

9. επαναλαμβάνει τη θέση του ότι, όσον αφορά το γεγονός ότι οι διοικητικές δαπάνες υπερβαίνουν, σε πολλούς από τους οργανισμούς αυτούς, τις επιχειρησιακές δαπάνες, υπάρχει περιθώριο ανάθεσης στους εν λόγω οργανισμούς περισσότερων επιχειρησιακών καθηκόντων· πιστεύει ότι αυτοί θα μπορούσαν, για παράδειγμα, να αναλάβουν την εκτέλεση κοινοτικών προγραμμάτων στους τομείς της παιδείας ή της υγείας, βοηθώντας έτσι ώστε να αποφευχθεί η άχρηστη δημιουργία επιπλέον εκτελεστικών υπηρεσιών από την Επιτροπή· εκφράζει τη λύπη του διότι η Επιτροπή δεν εκπλήρωσε το αίτημα του Κοινοβουλίου(5) να υποβάλει προτάσεις προς την κατεύθυνση αυτή πριν από την 30ή Ιουνίου 2003. Καλεί τους οργανισμούς να επισημάνουν τομείς όπου θα μπορούσαν να αναλάβουν την εφαρμογή κοινοτικών προγραμμάτων τα οποία σήμερα διαχειρίζεται η Επιτροπή και να υποβάλουν σχετικές προτάσεις μέχρι τέλους του 2003·

10. επιδοκιμάζει σε αυτό το πλαίσιο την πρόταση του Ευρωπαϊκού Ιδρύματος Επαγγελματικής Εκπαίδευσης (ΕΙΕΕ) να αναλάβει πιθανώς πρόσθετα καθήκοντα. Καλεί την Επιτροπή να χρησιμοποιήσει την εμπειρογνωμοσύνη του ΕΙΕΕ σε ευρύτερη γεωγραφική περιοχή από ό,τι σήμερα και για την παροχή τεχνικής βοήθειας σε προγράμματα όπως το Tempus και το Erasmus mundus·

Προσαρμογή των δημοσιονομικών κανόνων στον νέο δημοσιονομικό κανονισμό

11. καλεί τους οργανισμούς να ολοκληρώσουν το ταχύτερο δυνατόν τις διαδικασίες για την προσαρμογή των δημοσιονομικών κανόνων τους προς τις απαιτήσεις του νέου δημοσιονομικού κανονισμού, σε κάθε περίπτωση πριν από το τέλος του τρέχοντος έτους· υπενθυμίζει ότι αυτοί οι δημοσιονομικοί κανόνες δεν πρέπει να παρεκκλίνουν από τον δημοσιονομικό κανονισμό πλαίσιο, εκτός εάν το απαιτούν οι συγκεκριμένες επιχειρησιακές ανάγκες ενός οργανισμού και μόνο με την εκ των προτέρων σύμφωνη γνώμη της Επιτροπής· καλεί τους οργανισμούς, αφού ολοκληρώσουν τη διαδικασία αυτή, να ενημερώσουν τις αρμόδιες επιτροπές του Κοινοβουλίου· καλεί το Ελεγκτικό Συνέδριο να γνωμοδοτήσει σχετικά με όλες τις εγκεκριμένες από τους οργανισμούς δημοσιονομικές διατάξεις που παρεκκλίνουν από τον δημοσιονομικό κανονισμό πλαίσιο·

12. επαναλαμβάνει την έκκλησή του προς τους οργανισμούς να διασφαλίσουν τον αυστηρό διαχωρισμό καθηκόντων μεταξύ διατάκτη και υπολόγου· υπενθυμίζει τον αναβαθμισμένο ρόλο του τελευταίου όσον αφορά:

α) την εκπόνηση και τη θέση σε ισχύ των λογιστικών σχεδίων·

β) την τήρηση των λογιστικών βιβλίων·

γ) τη θέση σε ισχύ συστημάτων που καταρτίζονται από τον διατάκτη για την παροχή λογιστικών πληροφοριών·

δ) τη συνεργασία με τον υπόλογο της Επιτροπής·

ε) τη σύνταξη και την υποβολή των δημοσιονομικών καταστάσεων και των εκθέσεων για την εκτέλεση του προϋπολογισμού·

τονίζει, επιπλέον, ότι οι υπόλογοι διορίζονται από τα διοικητικά συμβούλια των οργανισμών με βάση ειδικές ικανότητες και επαγγελματική πείρα· αναμένει επίσης ότι η τοποθέτηση συστημάτων ηλεκτρονικών υπολογιστών θα εξασφαλίσουν την ύπαρξη ενός πλήρους λογιστικού ίχνους για κάθε πράξη, ώστε να διασφαλισθεί η διαφάνεια·

13. υπενθυμίζει στους οργανισμούς ότι θα πρέπει να τηρούν πλήρως τους κανόνες για τις διαδικασίες προμηθειών όπως ορίζονται στον δημοσιονομικό κανονισμό· τονίζει ότι οι ανοικτές διαδικασίες πρόσκλησης για την υποβολή προσφορών πρέπει να χρησιμοποιούνται όσο το δυνατόν συχνότερα, προκειμένου να βελτιωθεί η διαφάνεια και να διασφαλισθεί η ίση μεταχείριση των ενδεχόμενων διαγωνιζομένων· υπογραμμίζει ότι ο μη σεβασμός των κανόνων για τις διαδικασίες προμηθειών όχι μόνο ενδέχεται να είναι επιζήμιος για τα οικονομικά συμφέροντα των οργανισμών, αλλά μπορεί να αποτελεί και ποινικό αδίκημα βάσει της νομοθεσίας των κρατών μελών·

Έλεγχος και εσωτερικός έλεγχος

14. υπενθυμίζει ότι στις σημαντικές καινοτομίες του νέου δημοσιονομικού κανονισμού περιλαμβάνεται η αυξημένη ευθύνη των διατακτών και η διαμόρφωση εσωτερικών ελεγκτικών δυνατοτήτων, ώστε να αντιμετωπισθεί ο κίνδυνος παρατυπιών και κακοδιαχείρισης. Καλεί, συνεπώς:

- το Ελεγκτικό Συνέδριο, να αυξήσει τον αριθμό των ελέγχων που πραγματοποιούν οι ελεγκτές του,

- τους οργανισμούς, να αναθεωρήσουν σε βάθος τις διαδικασίες που εφαρμόζουν για την εκτέλεση του προϋπολογισμού τους, κατ εφαρμογή του νέου πλαισίου που δημιουργήθηκε,

- την Επιτροπή, να συνεργασθεί στενά με τους οργανισμούς, ιδιαίτερα στους τομείς της τήρησης λογαριασμών, των εσωτερικών ελέγχων και των διαδικασιών διαχείρισης και ελέγχου,

ώστε να τεθούν σε εφαρμογή κατάλληλες και εναρμονισμένες λύσεις·

15. καλεί την Επιτροπή να προτείνει τροποποίηση του κανονισμού (ΕΚ, Ευρατόμ) αριθ. 2343/2002 για τη θέσπιση δημοσιονομικού κανονισμού πλαισίου για τους κοινοτικούς οργανισμούς, με σκοπό να δοθούν στους αντίστοιχους εσωτερικούς ελεγκτές των οργανισμών, πραγματικές εξουσίες ελέγχου αντί απλώς ένας συμβουλευτικός ρόλος, όπως συμβαίνει σήμερα·

16. εκφράζει την έντονη δυσαρέσκειά του για το γεγονός ότι η εσωτερική υπηρεσία λογιστικών ελέγχων της Επιτροπής δεν πραγματοποιεί κανέναν έλεγχο στους οργανισμούς· τονίζει ότι αυτό σημαίνει τη μη συμμόρφωση προς τα άρθρα 71 και 72 του κανονισμού (ΕΚ, Ευρατόμ) αριθ. 2343/2002, καθώς και ότι, στην πράξη, ο εξωτερικός έλεγχος της ποιότητας των συστημάτων διαχείρισης και ελέγχου των οργανισμών διεξάγεται μόνο στο πλαίσιο των ελέγχων του Ελεγκτικού Συνεδρίου. Καλεί, συνεπώς, την Επιτροπή να εξασφαλίσει τη διάθεση των αναγκαίων πόρων ώστε η εσωτερική υπηρεσία λογιστικών ελέγχων της να είναι σε θέση να εκπληρώσει τα καθήκοντά της όσον αφορά τα συστήματα εσωτερικού ελέγχου των αποκεντρωμένων οργανισμών·

Συνεργασία με την OLAF

17. καλεί το Ελεγκτικό Συνέδριο να υποβάλει έκθεση, πριν από το τέλος του έτους, σχετικά με το κατά πόσο οι κοινοτικοί οργανισμοί συνεργάζονται κατάλληλα με την Ευρωπαϊκή Υπηρεσία για την Καταπολέμηση της Απάτης (OLAF) και εφαρμόζουν, χωρίς επιφυλάξεις, τη σχετική διοργανική συμφωνία της 25ης Μαΐου 1999(6). Καλεί επίσης το Ελεγκτικό Συνέδριο να αξιολογήσει την αποτελεσματικότητα της συνεργασίας αυτής, στη βάση των υποθέσεων που έχουν διεκπεραιωθεί μέχρι σήμερα·

Η προετοιμασία των οργανισμών για τη διεύρυνση

18. καλεί την Επιτροπή, σε μια προσπάθεια επιτάχυνσης των διαδικασιών για την προετοιμασία της προσχώρησης των νέων κρατών μελών, να παρουσιάσει τις κατάλληλες προτάσεις πριν από την έγκριση του προϋπολογισμού του 2004, με στόχους:

- την προώθηση της καλύτερης λειτουργίας αυτών των κοινοτικών οργανισμών,

- τη διασφάλιση καλύτερης οικονομικής αποδοτικότητας, μέσω μιας ανάλυσης κόστους/οφέλους,

- την αποφυγή της μη αναγκαίας δημιουργίας νέων κοινοτικών οργανισμών·

επισημαίνει ότι η περαιτέρω διόγκωση, επ' ευκαιρία της διεύρυνσης, των διοικητικών συμβουλίων των κοινοτικών οργανισμών τα οποία κατά κανόνα είναι ήδη αρκετά δυσκίνητα, δεν μπορεί να γίνει αποδεκτή για λόγους τόσο αποτελεσματικότητας όσο και κόστους· εκτιμά ότι η διεύρυνση παρέχει εξαιρετική ευκαιρία για μια εις βάθος επανεξέταση τόσο της σύνθεσης όσο και των μεθόδων εργασίας των εν λόγω διοικητικών συμβουλίων·

19. καλεί, συνεπώς, την Επιτροπή, κατά τη διατύπωση των προτάσεών της αυτών, να εξετάσει, μεταξύ των άλλων:

- την ανάθεση στους οργανισμούς νέων επιχειρησιακών καθηκόντων, όπως η εκτέλεση κοινοτικών προγραμμάτων, όπου αυτό είναι σκόπιμο,

- τη δημιουργία κοινών διοικητικών συμβουλίων και για άλλους οργανισμούς, ιδίως για εκείνους με παρόμοια αντικείμενα·

- το ενδεχόμενο συγχώνευσης οργανισμών, στην περίπτωση αλληλοεπικαλυπτόμενων δραστηριοτήτων·

υπενθυμίζει, όσον αφορά το τελευταίο, ότι η Επιτροπή έχει αναφερθεί στην πιθανή αλληλοεπικάλυψη μεταξύ του Ευρωπαϊκού Κέντρου για την Ανάπτυξη της Επαγγελματικής Κατάρτισης (Cedefop) και του Ευρωπαϊκού Ιδρύματος Επαγγελματικής Εκπαίδευσης, καθώς και μεταξύ του Ευρωπαϊκού Ιδρύματος για τη Βελτίωση των Συνθηκών Διαβίωσης και Εργασίας και του Ευρωπαϊκού Οργανισμού για την Ασφάλεια και την Υγεία στην Εργασία·

20. καλεί, επιπλέον, την Επιτροπή, σε συμφωνία με την πρότασή της σχετικά με τη διακυβέρνηση της Ευρώπης, που έχει ως στόχο τη συγκέντρωση της δραστηριότητάς της στα βασικά της καθήκοντα, να περιλάβει στο πρόγραμμα δράσης της για το 2004 τις κατάλληλες προτάσεις με στόχο την αποφυγή της διπλής εργασίας, είτε μεταξύ κοινοτικών οργανισμών με παρεμφερείς δραστηριότητες, είτε μεταξύ των κοινοτικών οργανισμών και των υπηρεσιών της·

21. επαναλαμβάνει την έκκλησή του προς την Επιτροπή να υποβάλει πρόταση για την τροποποίηση των ιδρυτικών πράξεων των κοινοτικών οργανισμών, ώστε να διασφαλισθεί ότι οι διευθυντές των κοινοτικών οργανισμών θα διορίζονται στο μέλλον μόνο με τη συγκατάθεση του Κοινοβουλίου· αναμένει προτάσεις προς τούτο από την Επιτροπή το αργότερο έως την 1η Δεκεμβρίου 2003.

(1) ΕΕ C 326 της 27.12.2002, σ. 35.

(2) ΕΕ L 248 της 16.9.2002, σ. 1.

(3) ΕΕ L 357 της 31.12.2002, σ. 72.

(4) ΕΕ L 148 της 16.6.2003, σ. 16 και 18.

(5) Βλέπε παράγραφο 14 του ψηφίσματος του Κοινοβουλίου σχετικά με τις παρατηρήσεις που συνοδεύουν την απόφαση όσον αφορά τη χορήγηση απαλλαγής στο διοικητικό συμβούλιο του Ευρωπαϊκού Κέντρου για την Ανάπτυξη της Επαγγελματικής Κατάρτισης όσον αφορά την εκτέλεση του προϋπολογισμού του για το οικονομικό έτος 2001 (ΕΕ L 148 της 16.6.2003, σ. 83).

(6) ΕΕ L 136 της 31.5.1999, σ. 15.